**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.04.2018, ora 08.00 – 20.04.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 20.04.2018, ora 07.00**

**RÂURI**

**Debitele au fost, în general, în scădere**, exceptând cursurile inferioare ale Someşului şi Sucevei şi cursul superior şi inferior al Prutului, unde au fost în creştere prin propagare.

Pe râurile din bazinele hidrografice: Someşul Mic, Crasna, Barcău, Crişuri, Mureş, Bega, Timiş, Bârzava, Moraviţa, Caraş, Nera, Cerna, Trotuş, Bârlad şi pe râurile din Dobrogea, debitele au fost relativ staţionare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vișeu, Someş, Bega Veche, Bârzava, Vedea, Ialomița, Bistriţa, cursul superior al Jiului, cursul mijlociu şi inferior al Argeşului, cursul inferior al Prutului şi pe cele din Dobrogea și mai mici (sub 30% din normalele lunare) pe râurile din bazinele hidrografice Bârlad și Jijia.

Se situează peste **COTA DE ATENŢIE**, prin propagare, râul Prut la s.h. Oancea (440+5)-jud. GL.

**Debitele vor fi, în general, în scădere**, exceptând cursul superior şi inferior al Prutului, unde vor fi în creştere prin propagare.

Pe râurile din bazinele hidrografice: Someşul Mic, Crasna, Barcău, Crişuri, Mureş, Bega, Timiş, Bârzava, Moraviţa, Caraş, Nera, Cerna şi pe râurile din Dobrogea, debitele vor fi relativ staţionare.

Sunt posibile creşteri de niveluri şi debite cu depăşirea **COTELOR DE APĂRARE**, prin propagare, pe cursul inferior al Prutului.

**DUNĂRE**

**Debitul la intrarea în ţară (secţiunea Baziaş) în intervalul 19.04 – 20.04.2018 a fost în scădere, având valoarea de 9200 m3/s, peste media multianuală a lunii aprilie (7900 m3/s).**

În aval de Porţile de Fier debitele au fost în scădere.

Nivelurile se situează peste:

- **FAZA I DE APĂRARE** la staţiile hidrometrice: Bechet (550+10) – jud. DJ, Zimnicea (530+10) – jud. TR, Feteşti (565+27) – jud. IL, Hârşova (580+17) – jud. CT, Cernavodă (500+47) – jud. CT, Brăila (560+16) – jud. BR, Galaţi (560) – jud. GL, Isaccea (380+73) – jud. TL și Tulcea (320+45) – jud. TL.

Este în vigoare **AVERTIZAREA HIDROLOGICĂ nr. 27** din 17.04.2018.

**Debitul la intrarea în ţară (secţiunea Baziaş) va fi în scădere (9100 m3/s).**

În aval de Porţile de Fier debitele vor fi în scădere.

Nivelurile se vor situa peste **FAZA I DE APĂRARE** la staţiile hidrometrice: Bechet, Zimnicea, Braila şi pe sectoarele Fetești – Hârşova şi Isaccea – Tulcea din judeţele Dolj, Teleorman, Ialomiţa, Constanţa, Brăila, Galați şi Tulcea.

Se menţine în vigoare **AVERTIZAREA HIDROLOGICĂ nr. 27** din 17.04.2018.

**Se situează în faza I de apărare următoarele sectoare de dig:**

- Potelu Corabia – jud. Olt;

- Bujoru-Pietroşani, Zimnicea-Năsturelu, Seaca-Zimnicea amonte, Seaca-Zimnicea aval – jud. Teleorman;

- Ostrov, Băneasa, Oltina, Dunăreni, Rasova, Cochirleni, Dunărea (pr. Dunărea), Zavalu, Topalu I, Topalu II, Hârşova-Ciobanu (C7 km 2+500, C6 km 13+950) – jud. Constanța;

- Pardina, Crişan, Sf. Gheorghe, Tulcea-Nufăru, dig loc. Mahmudia, Periprava - jud. Tulcea;

- Brăila-Dunare-Siret, Călmățui-Gropeni-Chiscani comp. 1, 2, Vărsătura -jud. Brăila.

**Se situează în faza a II-a de apărare următoarele sectoare de dig:**

- Ciobanu-Gârliciu (km 21+950, km 19+150, km 25+450) – jud. Constanța;

- Călmățui-Gropeni-Chiscani comp. 3, Noianu-Chiscani, Municipiu şi Mărașu, Titcov, Băndoiu, Filipoiu, Gemenele, Bălaia, Maicanu, Lungulețu din I.M.B. - jud. Brăila;

- Bădălan – jud. Galați;

- Letea, Smârdan-23 August-I, 23 August-Grindu, Grindu-Canton km 30, Ciulineţ-Isaccea, Gârliciu-Dăeni, Ostrov-Peceneaga, Peceneaga-Turcoaia, Măcin-Igliţa–Carcaliu, T. Vladimirescu, dig loc. Chilia Veche, dig loc. Măcin – jud. Tulcea.

**Se situează în faza a III-a de apărare următoarele sectoare de dig:**

- Smârdan-23 August-II, Canton km 30-Ciulineţ, Gorgova, R3, R4, dig şosea Măcin-Smârdan, dig loc. Smârdan, dig loc. Nufăru-Victoria - jud. Tulcea;

**2.** **Situaţia meteorologică în intervalul 19.04.2018, ora 09.00 – 20.04.2018, ora 06.00**

**ÎN ŢARĂ**

Vremea a fost, în general, frumoasă și s-a menținut mai caldă decât în mod normal la această dată în cea mai mare parte a țării. Cerul a fost variabil, mai mult senin ziua în regiunile vestice și sud-vestice, dar a prezentat înnorări noaptea în Moldova, Dobrogea, Muntenia și estul Transilvaniei unde, pe arii restrânse au fost averse, însoțite și de descărcări electrice. Vântul a suflat slab și moderat, cu intensificări în est și în sud-est, unde la rafală s-au atins viteze de până la 70...75 km/h, la munte, în special pe creste, unde vitezele au depășit 80...90 km/h și izolat și la cote mai reduse în celelalte regiuni. Temperaturile maxime au fost cuprinse între 17 grade la Întorsura Buzăului și 27 de grade la Focșani, Târgoviște și Târgu Jiu. La ora 06 se înregistrau valori termice cuprinse între 7 grade la Țebea, Bozovici și Rădăuți și 18 grade la Drobeta Turnu Severin. Stratul de zăpadă s-a menținut în zona montană, la peste 1800 m altitudine, cu grosimi - în platformele stațiilor meteorologice - de până la 172 cm în Masivul Făgăraș. Dimineața s-a semnalat ceață, pe arii restrânse, în Maramureș, Transilvania, Oltenia și Banat.

***Observaţie:*** *de ieri de la ora 06.00 au fost în vigoare 19 atenționări cod galben de fenomene meteorologice periculoase imediate, emise după cum urmează: 6 de SRPV Bacău, 3 de SRPV Constanța, 3 de SRPV Timișoara și 3 de CNPM pentru Muntenia, 2 de SRPV Sibiu și 2 de SRPV Craiova.*

**LA BUCUREŞTI**

Vremea a fost, în general, frumoasă și mult mai caldă decât în mod obișnuit la această dată. Cerul a fost variabil, cu unele înnorări în a doua parte a nopții, când s-au semnalat averse însoțite de descărcări electrice. Vântul a suflat slab și moderat, trecător cu unele intensificări spre sfârșitul intervalului. Temperatura maximă a fost de 24 de grade la Afumați și de 25 de grade la Filaret și Băneasa, iar la ora 06.00, se înregistrau 11 grade la Filaret, 12 grade la Băneasa și 13 grade la Afumați.

**3. Prognoza meteorologică în intervalul 20.04.2018, ora 09.00 – 21.04.2018, ora 09.00**

**ÎN ŢARĂ**

Valorile termice, mai scăzute decât în intervalul anterior, vor fi apropiate de cele climatologic specifice acestei perioade. Astfel, temperaturile maxime se vor încadra între 14 și 24 de grade, cu cele mai ridicate valori în vestul Olteniei, iar cele minime între 1 și 11 grade, mai coborâte în depresiunile din estul Transilvaniei, spre -1 grad, unde vor fi și condiții pentru producerea brumei. Cerul va fi variabil, cu înnorări temporare pe parcursul zilei și la începutul nopții, în estul, sudul, centrul țării și la munte. Pe arii restrânse vor fi ploi de scurtă durată în Moldova, Dobrogea, Muntenia, Oltenia, la munte, iar la altitudini de peste 1800 m, se mențin condițiile pentru precipitații slabe și sub formă de lapoviță și ninsoare. Pe parcursul zilei vântul va sufla moderat, cu intensificări temporare îndeosebi în regiunile estice și sud-estice, unde la rafală se vor depăși local 55...60 km/h, precum și la munte, unde pe creste vitezele vor atinge 75...85 km/h. Noaptea vântul va slăbi semnificativ în intensitate, iar în zonele joase de relief izolat va fi ceață.

**LA BUCUREŞTI**

Valorile termice, mai scăzute decât în intervalul anterior, vor fi apropiate de cele normale la această dată. Cerul va fi variabil, cu înnorări temporare în prima parte a zilei, dar condițiile de ploaie vor fi reduse. Vântul va sufla în general moderat pe parcursul zilei, apoi va slăbi treptat în intensitate. Temperatura maximă se va situa în jurul valorii de 20 de grade, iar cea minimă va fi de 8...9 grade, ușor mai scăzută în zona preorășenească, spre 6...7 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 19 aprilie 2018 ora 21 – 20 aprilie 2018 ora 21.00**

**Starea vremii şi evoluţia stratului de zăpadă în ultimele 24 de ore:**

Vremea a fost caldă. Cerul a fost temporar noros şi local s-au semnalat ploi cu caracter de aversă. Vântul a suflat slab şi moderat cu intensificări pe creste. Stratul de zăpadă a scăzut cu până la 5 cm, iar la ora 15.00 acesta măsura 174 cm la Bâlea-Lac şi 142 cm la Vf. Omu.

**Evoluţia vremii în intervalul 19.04.2018, ora 21 – 20.04.2018, ora 21:**

Temperaturile vor marca o scădere iar vremea va fi apropiată de normalul perioadei. Cerul va fi temporar noros şi pe arii restrânse se vor semnala precipitaţii slabe sub formă de ploaie ce vor avea şi caracter de aversă la altitudini mai joase, temporar lapoviţe şi ninsori la peste 2000 m. Vântul va sufla moderat cu intensificări temporare de peste 80-90 km/h în zona înaltă. Local se va semnala ceaţă.

**Peste 1800 m:** temperaturi minime: -7 la 0 gr.C; temperaturi maxime: -2 la 3 gr.C;

**Sub 1800 m:** temperaturi minime: 0 la 4 gr.C; temperaturi maxime: 3 la 10 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

Chiar dacă temperaturile vor scădea la valori preponderent negative, pe creste, care vor determina îngheţarea stratului de zăpadă în partea sa superioară, el se va menţine umezit în profunzime. Pe pantele suficient de înclinate se pot declanşa avalanşe de dimensiuni mici sau medii, atât spontan cât şi la supraîncărcări cu turişti sau schiori.

Notă: La altitudini mai mici de 1800 m stratul de zăpadă este în general discontinuu. Pe firul văilor şi în zonele adăpostite se mai găsesc depozite de zăpadă, aflate în topire.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Buzău-Ialomiţa** informează despre producerea unei poluări accidentale a apei râului Buzău, la data de 19.04.2018, în zona municipiului Buzău, fiind semnalată deversarea de ape uzate în canalul de desecare CP 2 Verguleasa (cu evacuare finală în râul Buzău), posibil de la staţia de epurare a SC REPLASTICA HDPE SRL – Punct de lucru Verguleasa.

În urma deplasării în teren a reprezentanţilor S.G.A Buzău, s-au constatat următoarele:

- din conducta de evacuare finală a staţiei de epurare aparţinând SC REPLASTICA HDPE SRL se scurgea o cantitate mică de apă;

- la vărsarea în râul Buzău a canalului de desecare CP 2, apa prezenta o culoare neagră, miros pestilenţial şi un debit mult mai mare faţă de debitul de apă uzată evacuat de SC REPLASTICA HDPE SRL.

Nu s-a observat mortalitate piscicolă. Au fost prelevate probe de apă.

**A.B.A. Mureş** revine cu informaţii despre poluarea apei râului Mureş, produsă la data de 18.04.2018, în zona localităţii Ciumani, judeţul Harghita, ca urmare a evacuării neautorizate de ape menajere, de la staţia de pompare aflată în administrarea primăriei comunei Suseni.

În procesul verbal încheiat de către reprezentanţii S.H. Gheorgheni şi Inspecţia Bazinală A.B.A. Mureş, s-a consemnat faptul că în momentul în care s-a ajuns la faţa locului evacuarea era sistată, dar se puteau observa, în aval de conducta de evacuare, depuneri specifice apei uzate menajere. Reţeaua de canalizare de pe raza comunei Suseni, a fost pusă în funcţiune fără a fi solicitat act de reglementare, din punct de vedere al gospodăririi apelor, pentru funcţionare.

Au fost trasate următoarele măsuri, pentru care răspunde primăria comunei Suseni:

- evitarea evacuării de apă uzată neepurată în cursurile de apă existente pe raza comunei şi pe traseul reţelei de canalizare şi a staţiilor de pompare;

- conducta de by-pass, prin care se poate evacua apa uzată neepurată din staţia de pompare situată pe raza comunei Ciumani şi administrată de comuna Suseni (de pe malul drept al râului Mureş), va fi blindată sau se va monta un aparat de măsură.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 18.04.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 18.04.2018-19.04.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.